Un băiat, elev la Școala Nicolae Titulescu din București, a fost violat de două ori de colegii săi chiar în baia școlii din centrul Capitalei. Părinții revoltați s-au adunat luni dimineață în curtea școlii, iar directoarea școlii discută cu ei. Inspectoratul Școlar București a primit abia luni dimineață o sesizare oficială din partea școlii, potrivit digi24.ro.
Citește și: Mama băiatului violat de colegi într-o școală din București o acuză pe directoare că nu a sunat la Poliție: Mi-a zis că e vacanță
Primul caz de viol s-a produs în 2022, când s-a deschis și un dosar penal. Potrivit unor surse din poliție, copilul- care atunci avea 8 ani – a fost violat în baia școlii. El a fost dus la INML, iar o plângere a fost depusă la secția 4 de Poliție.
Dosarul s-a clasat atunci deoarece elevul acuzat de viol ar fi fost mult prea mic pentru a fi tras la răspundere, el având 11 ani. Alt dosar penal a fost deschis în decembrie 2023, după ce aceeași victimă a fost violată, dar de alt elev, potrivit acelorași surse.
După ce în spațiul public au apărut informații despre acest caz, școala "Nicolae Titulescu" a reacționat cu un comunicat în care spune că a pus la informația organelor abilitate toate informațiile necesare și a desfășurat anchete interne.
"Când ne-a fost sesizată posibilitatea comiterii de abuz asupra unui elev, de către un alt elev al școlii, am pus la dispoziția organelor abilitate, din prima clipă, absolut toate informațiile necesare clarificării situației. Din perspectiva instituției noastre si a prerogativelor legale ce ne revin, am desfășurat, în egală măsură, anchete interne, în spiritul unei maxime transparențe si dorinței sincere de a clarifica toate aspectele."
Părinții au fost chemați la școală pentru discuții. La școală sunt și reprezentanți ai Inspectoratului Școlar București și ai Ministerului Educației.
Secretarul de stat în Ministerul Educației Sorin Ion și inspectorul general școlar al Bucureștiului au declarat în fața părinților că ei astăzi au aflat de situație, chiar dacă primul viol a fost în 2022.
Secretarul de stat în Ministerul Educației, Sorin Ion, a declarat că ministerul nu a fost sesizat cu privire la aceste fapte nici în 2022, nici acum.
"Trebuie să legăm toate lucrurile între ele. Ministerul ar fi trebuit să fie sesizat, neavând informații de aici, o aflăm azi de la dvs", a spus Sorin Ion, potrivit digi24.ro.